དེར་སློབ་མ་རེ་རེའི་རང་འཇོན་ནུས་རྩལ་ཐུན་མིན་ལ།ངོས་ཟིན་ཡང་དག་དང་།རྒྱུས་ལོན་གནད་སྨིན་གྱི་གོ་རྟོགས་རྙེད་དགོས་ན།ཏག་ཏག་དགེ་རྒན་གཅིག་སློབ་གཅིག་གི་ལམ་བུ་ནི་མ་བགྲོད་ཐབས་མེད་ཀྱི་བགྲོད་ལམ་ཡིན་པར་འདོད།དེར་བོད་རང་གི་སྔ་རབས་ཀྱི་བླ་མ་བླ་ཆེན་དག་གི་རྣམ་ཐར་ལ་མཇལ་ན་ཤེས་ནུས་ཏེ།བླ་མ་རེ་ལ་ཡོངས་འཛིན་རེ་ཡོད་པས།ཡོངས་འཛིན་དང་བླ་མ་གང་དེའི་དབར་དུ་དཔོན་སློབ་ཀྱི་འབྲེལ་བ་གྲུབ་པ་དང་།ནམ་ཞར་མ་བུ་བཞིན་དང་ཕ་བུ་བཞིན་དུ་འགྲོགས་ཡོད་པས།ཡབ་སྲས་ཀྱི་འབོད་མིང་དོན་མཐུན་དེ་སྦྱར་བ་རེད་འདོད།དེ་ལ་ཡོངས་འཛིན་གྱིས་ཉིན་མཚན་དུས་དྲུག་ཏུ།བླ་མ་སློབ་མ་རུ་གྱུར་པ་གང་དེའི་སྐུ་གསུང་ཐུགས་གསུམ་གྱི་ཁྱད་འཕགས་ལ་གཟིགས་རྟོག་ཐུགས་བཞེས་མཛད་ཀྱིན་འདུག་པས།བླ་མ་སློབ་མ་དེ་ལ་ཐུན་མིན་གྱི་རང་འཇོན་རྩལ་དུ་འདོན་པའི་ཁྱད་འཕགས་ཀྱི་ཡོན་ཏན་མི་མངོན་པ་ག་ལ་སྲིད།གཏན་ནས་མི་སྲིད་དོ།།